Papersnake/gushiwen huggingface dataset:
怪石
赵佶（宋代）

殊状难名各蔽亏，高低崒屼斗巍巍。
直疑伏兽身将动，常恐长蛟势欲飞。
峭裂几层苍桧啮，凝岚四接老松围。
名封三品非无美，饮羽曾令壮奋威。
留友人
葛郛（宋代）

良友间何阔，春事遽如许。
劳君下鸥沙，一叶系春渚。
昨梦坠前世，再见欣欲舞。
聊呼花底杯，酒面点红雨。
狂歌谢贯珠，清论杂挥麈。
骊驹未可歌，妙句须君吐。
行鸿祐路偶作
姚宽（宋代）

寻幽无十里，阔处见风涛。绿树雨中密，澹山云外高。

心情亲醉境，愁色上颠毛。早赋归来引，悠悠误尔曹。
书刺末
崔唐臣（宋代）

集仙仙客问生涯，买得渔舟度岁华。
案有黄庭尊有酒，少风波处便为家。
送孙履道
冯时行（宋代）

平生心印久相传，出处穷通岂偶然。
且把新诗斟别酒，莫将离偶恼衰年。
步兵未必非奇士，太白惟知是谪仙。
待我休官彭泽去，约君同老白云边。
晨坐斋中偶而成咏
张九龄（唐代）

寒露洁秋空，遥山纷在瞩。
孤顶乍修耸，微云复相续。
人兹赏地偏，鸟亦爱林旭。
结念凭幽远，抚躬曷羁束。
仰霄谢逸翰，临路嗟疲足。
徂岁方暌携，归心亟踯躅。
休闲倘有素，岂负南山曲。
驻马诗
许景衡（宋代）

驻马长河曲，穿林小径斜。犹能寻隐逸，可是厌泥沙。

轩冕虽无意，田园尚有涯。何时策筇竹，随意到山家。
溪居
柳宗元（唐代）

久为簪组累，幸此南夷谪。(累 一作：束)
闲依农圃邻，偶似山林客。
晓耕翻露草，夜榜响溪石。
来往不逢人，长歌楚天碧。
赠蒋山人二首 其一
董其昌（明代）

怪底人幽地亦幽，桃花源里蓼花洲。烟岚屈曲深开径，云水苍茫不系舟。

野史故应成马走，新交未觉胜羊求。闻君嗔我悭书画，青李来禽肯寄不。
和钟君威花字
袁宏道（明代）

官贫僻冶游，僧贫僻种花。两贫戏问取，身困意何奢。

数亩葡萄棚，下马如到家。良朋递指引，佳会屡停车。

竹石能几何，使我心忽遐。自来悭饮者，咽酒亦如茶。

瓮瓶高累累，腹罄卧平沙。欢呼达迄半，一里无栖鸦。

藻文沾白帢，禅榻倒乌纱。衫栏沽酒尽，或恐到袈裟。
题画（题帕二绝）
程嘉燧（明代）

客路无媒类转蓬，人间薄命是丹枫。
胭脂纵似桃花色，难挽春光二月红。
句
谌祜（宋代）

山花笑人人似醉，劝农文似天花坠。
农今一杯回劝官，吏瘠民肥官有利。
官休休，民休休，
劝农文在墙壁头。官此日，
民此日，官酒三行官事毕。
柯山制墨胡处士求隶字
张炜（宋代）

有客落魄游京都，形服差类山泽臞。
袖攜一纸故友书，来求古隶铭墨模。
我方临池且自娱，触拨雅兴生江湖。
坐扣墨法果不诬，出示数饼泥金濡。
质模温润凝龙酥，麝气酷烈清透肤，
浣濯研沼尘滓无，磨动淳漆生金壶。
吴笺半幅翻雪腴，碧雪掩冉生兔须。
豪家有钱貯金珠，谁肯淡好如吾徒。
自怜我为贫所拘，倾囊尽易令无余。
临行束担付獠奴，就索诗句荣归途。
天下具眼不可污，芳名岂借人言沽。
照镜
王建（唐代）

忽自见憔悴，壮年人亦疑。发缘多病落，力为不行衰。

暖手揉双目，看图引四肢。老来真爱道，所恨觉还迟。
夏日南庵诸子见过 其一
智舷（明代）

偶然憩南野，高荫欣古木。室中晤言稀，树下坐忘独。

枉棹来故人，逗啸看新竹。深林长闭门，丰草高于屋。

何物款素心，愿言宵炳烛。
孝宗皇帝挽词五首 其五
陈傅良（宋代）

不作脩龄梦，天乎讵可谌。白云新厌世，黄屋旧非心。

德业成千古，闾阎寝八音。乌号在何许，霜重越山岑。
洞仙歌（赵史君送红梅）
陈造（宋代）

蝶狂风闹，不到凝香地。谁见飞琼巧梳洗。厌孤标冷艳，不入时宜，银烛底，酒沁冰肌未睡。

东君怜索寞，分寄寒齐，闹耐残醒嗅芳蕊。费西湖东阁，多少诗愁，援彩笔、重与江梅品第。算肯容、丹杏接仙游，又却要蕊宫，侍香扶醉。
寻故人
黄清老（元代）

适兴一寻君，君家在白云。幽花秋后见，落叶夜深闻。

随意坐苔石，呼童煮涧芹。不须谈世事，诗思正纷纷。
贺新郎·兖兖登台阁
碧虚（宋代）

兖兖登台阁。问诸公、谁讲谁明，诗书礼乐。前日毕星光焰里，有一濂渠伊洛。被翠玉、江山占却。天下国家多少事，好人才、半刺东南角。当路者，欠商确。寿杯端拜深深酌。把寻常、祝颂芜词，一时删削。引饮莱公同鼎轴，共定澟渊一著。二百载、无人能学。文简毕公真事业，非先生之托谁之托。龟鹤舞，蛟龙跃。
长流绕绿
陈繗（明代）

源头深处即流长，逝者如斯足浣肠。几曲萦行来地脉，一泓深浅见天光。

朝宗有意归东海，润物无心补上苍。此景欲知何处有，迈椰风水冠西方。
全真教随喜
方回（元代）

全真遗教契清宁，萧散无为养性灵。
百岁萍蓬无定迹，一身土性已忘形。
陈言不用参同契，祠法何须急律令。
中有异人殊未测，倏然轻举上青冥。
和远老见怀
吴芾（宋代）

老去光阴能几何，祇求适意不求多。消除旧恨凭三盏，断送馀生付一蓑。

风月情怀虽已灭，渔樵伴侣尚相过。师来好趁荷花盛，我欲同游击棹歌。
道中
林景熙（宋代）

程入江乡宿，新炊饭带沙。
乱山愁外笛，孤驿梦中家。
野水平菰叶，春风足楝花。
西来三两客，闲说旧京华。
余过山谷时方睡觉且以所梦告余命赋诗因拟长吉作春梦谣
释德洪（宋代）

芭蕉莫寒心欲折，密烛华光清夜白。春风吹梦正扶摇，□高堕落银蟾穴。

青鸾睡稳云委地，桂叶初齐香不□。千门万户金碧开，时时忽见如花妾。

心清别殿闻□□，觉来殷枕哀怨声。月廊花影无人问，金鸭香消风□□。
久雨
吕本中（宋代）

宿雨何曾歇，浓云未放晴。莓苔侵户长，蛙蚓入窗行。

钟送远山响，灯挑残夜明。芭蕉添客恨，只伴□檐声。
书喜
陆游（宋代）

已向烟霞著脚深，世间万事不关心。
旧携鸦嘴供鉏药，新典鱼须用买琴。
井上引藤初满架，池南移竹渐成阴。
话行不必须今日，五百年间有赏音。
蜡梅
高荷（宋代）

少镕蜡泪装应似，多爇龙涎臭不如。只恐春风有机事，夜来开破几丸书。
李斯 其一
薛季宣（宋代）

猎尽山东六暴强，脩明律令起秦皇。还思税驾知无地，逐兔应当尔许忙。
卓锡泉
郑康佐（宋代）

大士西方来，诛茆老幽麓。振锡风云上，飞泉涌山腹。

一泓自清甘，千里田畴足。源深而流长，何必贵川渎。
桢伯以泰泉先生梦游罗浮之作见示依韵寄上
黎民表（明代）

曾事蓬莱洞里仙，风尘回首隔钧天。烧丹灶冷残金薤，洗药池荒长碧莲。

潮水别来犹到海，山庭归去欲驰烟。瑶台东畔茆庐在，小住桃花五百年。
怀归自讼
曹勋（宋代）

读书老不入，屡读屡遗忘。
遇事欲强记，转首輙怊怅。
以此趋事为，岂但成嘲谤。
人岂不自知，去矣殆天放。
十一月十八日纪事
王士祯（清代）

招摇方指子，七日后长至。五星如连珠，贞符协天瑞。

詄荡天门开，日射觚棱次。公卿俨行列，百寮咸备位。

云中露布下，琅琅动天地。十月日在未，军府秉咨议。

雷动传滇城，十万连步骑。贝子坐武帐，诸道师总萃。

将军拜韨社，偏裨怒裂眦。搜穴剪狐鼠，然犀照魑魅。

天上舞钩梯，地中鸣鼓吹。不遑濡马褐，况敢执象燧。

胆落钟讵闻，约长发竞系。半年筑长围，屏息门书闭。

樵采路久绝，啖食到残骴。鼫技悔已穷，蚁援复何冀。

孺子一匕殊，伪相五刑备。自然天助顺，岂曰吾得岁。

昆明水清泠，金马山屃赑。妖氛一朝洗，磨崖勒文字。

釐圭命召虎，乘轩宠邴意。六诏歌且舞，给复置官吏。

皇哉圣人德，涵育及动植。手提三尺剑，削平诸僣伪。

何以硎曰仁？何以淬曰义？所以八年中，次第芟丑类。

师行不驿骚，民居不憔悴。自兹万斯年，櫜弓兵不试。

敢告载笔臣，著之大事记。
口占勖儿
何玉瑛（清代）

殖学精于勤，取法贵乎上。功无一息宽，志欲千古抗。

临渴而掘井，及泉乌可望。置身贤豪间，男儿何多让。
寿时相
陈汝锡（宋代）

五百年间瑞气钟，堂堂皎月众星中。甄陶四海规模大，心膂三朝体貌隆。

寿杖终扶黄发老，衮衣今拜黑头公。彭聃岂足延遐算，愿助升平到不穷。
袷飨太庙
佚名（隋代）

明明圣宗，大定区宇。
永怀奉先，时礼兹举。
惟德是声，冀格我祖。
万嗣其昌，翳神之祐
西湖为陈世崇饯行
壑大（宋代）

我昔见君方成童，长吉才华惊钜公。
人间科第不屑就，直使声钜闻九重。
乃翁引上凝殿，子虚不待他人荐。
入直承明凡几年，天上奇书尽曾见。
翩然归去大江西，二疏父子还相随。
故乡分得云水地，却喜不爽渔樵期。
春雨骑牛对烟草，何如振衣随龙五云表。
秋霜黄独煨地炉，何如驼峰犀箸食天厨。
林间食叶抄诗句，何如宫妃捧砚挥毫处。
溪边照影着荷衣，何如龙门应制夺锦时。
钧天梦断难回雇，浩然合在山中住。
金石台前伴白云，六年不踏西路。
今日重来发长吁，忍看清平破草庐。
尽拈书籍向人卖，归买田园供荷钥。
乃翁八十齿发落，倚门待儿斜日薄。
孤山梅花带不归，却唤扁舟载童鹤。
题葛驿李校书壁
张方平（宋代）

八十不扶杖，看书夜每深。自言非服药，无事可关心。

景为诗曾爱，花因醉尚簪。去城无一舍，路若隔飞沈。
看山行
郭之奇（明代）

青山长许白云遮，林霭多端拥石霞。晓山素面朝天出，暮山微黛使人誇。

朝暮看山山不厌，山容山意为我赊。混沌胸前时凿窍，虚空眼际日生花。

独秀峰头烟抱玉，七星岩顶月飞华。虞山遥对湘山竹，漓水微同汨水沙。

幽人占尽看山眼，山不远人人自遐。愿作山泉通落涧，愿随涧水入天涯。

岭梅开遍催秾李，篱菊飘馀压露葭。相思江畔几回立，银河阻绝断星槎。

惟有寒山朝暮色，飞光滴艳满清洼。此日看山兼忆水，使予愁绪益参差。
生朝
杨公远（宋代）

浮生四十自今朝，一味清閒宿分招。
山在笔端长不老，雪於鬓里幸相饶。
有时得句难缄口，无事干人懒折腰。
多谢梅花为我寿，年年先放小溪桥。
双忠庙
吴景熙（明代）

中唐天宝末，万里胡尘昏。两京既不守，百僚争窜奔。

桓桓张许公，秉义江淮间。睢阳抗要冲，百战阅险艰。

慷慨忠义士，焦劳摧肺肝。孤城忽食尽，饥肠为辛酸。

终焉费力敌，西拜泪潺湲。平生誓许国，视死非所难。

忠魂上诉帝，悲号达天关。雄名垂竹帛，闻风心胆寒。

灵祠依山麓，千载瞻遗颜。我来重致辞，肃恭荐蘋蘩。

临风发浩歌，击节空长叹。
烛影摇红（答邵素心）
张炎（宋代）

隔水呼舟，采香何处追游好。一年春事二分花，犹有花多少。

容年繁华过了。趁园林、飞红未扫。旧酲新醉，几日不来，绿阴芳草。
临江仙 春灯夜读红楼梦至诸女咏柳絮词掩卷成此阕
吴灏（清代）

岁岁烟花都好看，春残未见阑珊。离人怨女也应宽。

柳风堆落絮，飘缀满雕阑。

爱恨只缘人事改，岂容花柳相关。从来风物易纷烦。

月华今夜好，依样转弯环。
泛舟至桐口
雪江秀公（明代）

路转青村合，山连赤岸斜。
夕阳飞燕子，茅屋落桐花。
晚墅闻孤笛，轻舟阁浅沙。
前峰望不远，林暝欲栖鸦。
夙兴
陈与义（宋代）

美哉木枕与菅席，无耐当兴戴朝帻。
巷南巷北闻锻声，舍后舍前唯月色。
事国无功端未去，竹舆伊鸦犹昨日。
不见武林城里事，繁华梦觉生荆棘。
成坏由来几古今，乾坤但可着山泽。
西湖已无金碧丽，雨抹晴妆尚娱客。
会当休日一访之，摩挲苍藓慰崖石。
只恐冷泉亭下水，发明白发增叹息。
议开水沙连番界杂作六首
石福作（清代）

彰化东南境，二十四番藔。宽旷兼沃衍，气势亦雄骁。

兹土百年后，作邑不须龟。近以险阻弃，绝人长蓬蒿。

利在曷可绝，番黎苦相招。不为民之宅，将为贼之巢。

遐荒莫过问，啸聚藏鸱枭。何如听民辟，戒备一方遥。

行古屯田法，令彼伏莽消。
襄阳七绝句 其四
王元粹（金朝）

襄阳城府自古雄，千甍万瓦当晴空。短衣少年何处客，相邀一醉楚楼中。
过清江寄向伯恭
李光（宋代）

清江已在烟城外，碧瓦珠帘隔断桥。不见芗林真面目，霜花风叶暮萧萧。
双莲
白玉蟾（宋代）

一池莲菡漾红霞，并带双花足赏嗟。
醉面相看谁得似，三郎夜饮玉真家。
道室杂咏
陆游（宋代）

莫怪先生阅事多，人间何处不经过。
天山八月霜枯草，阳谷三更日浴波。
酒熟春风归掌握，丹成神物共谁何。
散人本带江湖号，四百年来一钓蓑。
天启元年歌 其十三
区大伦（明代）

自古冲人德业全，都从仆御慎周旋。周公若道还欺我，那得隆平八百年。
郡南亭子宴
张谓（唐代）

亭子春城外，朱门向绿林。柳枝经雨重，松色带烟深。

漉酒迎山客，穿池集水禽。白云常在眼，聊足慰人心。
读魏鹤山先生渠阳集五首
方回（元代）

投荒弥远凶徒炽，出督清之狡计行。
得柄欺君例如此，国亡徒剩正人名。
九日
高登（宋代）

塞雁南飞度戍楼，一声天地有馀秋。家连沧海难穷目，人在蛮荒欲尽头。

莫效涓埃裨国计，况无毛发为身谋。所须菽水能多少，踪迹飘然不系舟。
送从叔牧永州
卢纶（唐代）

五侯轩盖行何疾，零陵太守登车日。零陵太守泪盈巾，

此日长车方欲春。虎府龙节照岐路，何苦愁为江海人。

彼方韶景无时节，山水诸花恣开发。客投津戍少闻猿，

雁过潇湘更逢雪。郡斋无事好闲眠，粳稻油油绿满川。

浪里争迎三蜀货，月中喧泊九江船。今朝小阮同夷老，

欲问明年借几年。
归路
陆龟蒙（唐代）

渐入新丰路，衰红映小桥。浑如七年病，初得一丸销。
夏日六言
陆游（宋代）

溪涨清风拂面，月落繁星满天。
数只船横浦口，一声笛起山前。
猎罢夜饮示独孤生
陆游（宋代）

关辅何时一战收，蜀郊且复猎清秋。
洗空狡穴银头鹘，突过重城玉腕骝。
贼势已衰真大庆，士心未振尚私忧。
一樽共讲平戎策，勿为飞鸢念少游。
次韵景文山堂听筝三首
苏轼（宋代）

忽忆韩公二妙姝，琵琶筝韵落空无。
犹胜江左狂灵运，空斗东昏百草须。
马上胡琴塞上姝，郑中丞后有人无。
诗成画烛飘金烬，八尺英公欲燎须。
荻花枫叶忆秦姝，切切幺弦细欲无。
莫把胡琴挑醉客，回看霜戟褚公须。
检书偶见故王侍郎嘉叟旧与余倡和之什良用慨
喻良能（宋代）

文字名三世，精神运五兵。
徒看遗墨在，却叹曲池平。
浙右频犀麈，江东几兕觥。
倡酬今已矣，抚卷泪纵横。
再赋 其一
洪适（宋代）

不用风人怨绿衣，身兼魏紫与潜绯。司花直为文官地，可忍春残一片飞。
送杨邃庵提学陕西
顾清（明代）

海内声华四十春，向来江汉梦犹新。门墙愧不参诸子，祖席何期列从宾。

东壁二星终近斗，南徐一水又通秦。平生万里真无负，到处青云满后尘。
秋夕有感二首呈督视参政 其二
岳珂（宋代）

老去工夫在一丘，解骖重使借前筹。忧关王国漫腾口，事为他前常压头。

蚁穴溃堤犹未计，鲋车涸辙若为谋。恩波况是如天阔，早放棠湖理钓钩。
次曾景建和谢康乐华子冈诗韵
赵汝谈（宋代）

君言华子冈，遗迹在兹山。
阴雾虎啸谷，熙旸乌浴泉。
划疑易区界，遐集古圣坚。
丹井砂荡潏，玉林桂葱阡。
或时吹箫子，来往倏飞烟。
徵谢磨不验，叩玄发奇筌。
先畴乐斯隐，荒始规后传。
小子夙慕遁，驰心结绳前。
仙路邈难期，矫首涕孱湲。
谒予愿有术，投翰三喟然。
赴淮海道任留别镇江士绅 其一
黎世序（清代）

梅华驿路送征骖，诗思离情两不堪。宦迹几曾经海畔，花时何忍别江南。

生徒染翰邀人住，父老持觞劝客酣。一种消魂南浦意，江淹作赋未曾谙。
叹息行贻化父山中
曾仕鉴（明代）

叹息复叹息，寒至暑忽易。蜉蝣宇宙间，不如雪鸿迹。

君昔朱明卧独醒，著书三万干天庭。千金不顾长楸足，万里竟塌垂天翎。

十年傲吏淹闽海，广文先生汉茂宰。解颐日盛文儒趋，强项时遭官长骇。

归来赋就疏乞休，千人伏阙欢遮留。出守宾州意非浅，拂衣啸卧罗浮幽。

夜光按剑泥涂弃，不谓山深谤犹至。莫庵天敞确乎堂，铁桥雨蚀逃庵记。

洗耳泉，白云坞，足音蓬藋人千古。网罗石室彩霞封，农谭秫饮忘秋苦。

年过四十不生男，松楸泪洒黄田山。五岳将游女未嫁，岂有大药能朱颜。

鼎鼎百年原易满，古稀七十吾今半。母老儿啼儋石无，路难命薄青衫绊。

吁嗟乎，醯鸡入瓮兔守株，长绳不系西飞乌。为君击缶耳热呼，何当南北走越胡。

海目鳄湖回首梦，侧身任尔风尘送。君不见庞鹿门，又不见叶石洞，人生有才何必用。

会须采秀云亭东，坐看海日鸡鸣涌。
高阳台 秋柳。三叠前韵
屈蕙纕（清代）

脉脉含秋，依依锁梦，春游记拂兰船。只解牵愁，何曾绾得华年。

关山笛里西风冷，便纤腰、瘦尽谁怜。袅情丝，亭短亭长，一抹荒烟。

天涯凝望斜阳远，但平芜接影，淡霭笼川。纤手攀条，旧痕犹认堤边。

栖鸦流水添萧瑟，唤柔魂、欲起还眠。更能消，几度春归，几度听鹃。
鹤洲看梅同李人表
沈进（清代）

地近裴休宅，人称太守园。风烟湖上郡，橘柚水边村。

细路垂藤碍，欹沙带雨浑。梅花飞不尽，香雪满庭垣。
骂玉郎过感皇恩采茶歌·鏖兵
佚名（元代）

牛羊犹恐他惊散，我子索手不住紧遮拦。恰才见枪刀军马无边岸，吓的我无人处走，走到浅草里听，听罢也向高阜处偷睛看。

感皇恩
吸力力振动地户天关，吓的我扑扑的胆战心寒。那枪忽地早剌中彪躯，那刀亨地掘倒战马，那汉扑地抢下征鞍。俺牛羊散失，您可甚人马平安。把一座介休县，生扭做枉死城，却翻做鬼门关。

采茶歌
败残军受魔障，得胜将马奔顽，子见他歪剌剌赶过饮牛湾。荡的那卒律律红尘遮望眼，振的这滴溜溜红叶落空山。
得三叔父书
林旭（清代）

叔父归乡里，我心日悠悠。昨者寄书至，惟其疾之忧。

跪读三四遍，涕下不能收。出门已三载，倦翮乐暂休。

诸弟肯读书，但苦饥肠㵞。选官缘资格，争席伤蛙𪓰。

还如稻梁雁，因风俟九秋。衣食非粗足，安作马少游。

吾党二三子，进取力所勠。书问久不具，爱我犹怨𢛃。

怀哉刘牢之，少孤实命犹。扶将偕我母，门户枝相樛。

读书成后进，云路视何𥈌。操心病咳血，新来可瘉不。

吾师杨夫子，好学罕匹俦。汉书写百过，记诵如水流。

穷经志不堕，皓首谁见酬。小夫拥皋比，妄用相踶鳅。

近来乡校议，恍若寐而䎿。原惟循循意，欲见皆何繇。

南斋千竿竹，风来声飕飕。上有百好鸟，终日鸣啾啾。

去年防火道，斩伐若去仇。好鸟四飞去，巡视安所投。

向来怜惜之，闻此心内抽。今年新笋长，庶几复有鸠。

因声问此君，岁寒盟可求。
埭西小聚
陆游（宋代）

瓦盎盛蚕蛹，沙𩰮煮麦人。
三家小聚落，两姓世婚姻。
父老衣冠古，闾阎风俗淳。
不应陶靖节，独号葛天民。
避地寒食
韩偓（唐代）

避地淹留已自悲，况逢寒食欲沾衣。浓春孤馆人愁坐，

斜日空园花乱飞。路远渐忧知己少，时危又与赏心违。

一名所系无穷事，争敢当年便息机。
贺吴樵登第
黄诰（宋代）

连云山下凤凰儿，何幸今朝见白眉。
父子传经无异说，弟兄题塔又同时。
北堂偕老椿千岁，南国联荣桂两枝。
青史他年书茂实，一门忠孝是鎡基。
咏茅山元符万宁宫
蔡卞（宋代）

猗嗟三茅，得自初成。
气合於无，与形俱升。
孰希其风，必静必清。
寥寥久哉，乃发先生。
帝用尊之，载召来廷。
乃锡命书，迨其俦侣。
因其故庐，启此新宇。
像图仙真，上肖帝所。
神笔牍之，龙凤轩翥。
天锡皇帝，聪明孝友。
抱一用中，以绥九首。
遐迩率从，尊道熙功。
有欲求之，与在斯宫。
作为好歌，以诏无穷。
赏梅感兴
白玉蟾（宋代）

千树梅花明如月，一天月华皎如雪。
幽人心似梅花清，梅花亦如如是说。
银色世界生梅花，水晶宫中明月华。
醉卧月华嚼梅蕊，满身清影乱交加。
今夕幽人换诗骨，花月即是诗衣钵。
明朝花如雪片飞，花下鹤雏啄苔发。
题不欺室张魏公为王龟龄书也何子应赋诗
王秬（宋代）

君不见开元名相张九龄，岁寒松柏森苍鳞。
胡尘澒洞言始末松，世间回首思忠臣。
堂堂魏公忠贯日，志欲平戎奖王室。
归来无地展经纶，余事文章挥健笔。
玉节朱轓两君子，不以交情变生死。
共将新句纪遗编，留与山林续诗史。
庆元二年恭上太皇太后皇太后太上皇帝太上皇
佚名（隋代）

大安耽耽，兴庆崇崇。
维皇之尊，兴天比隆。
非心间燕，文命延鸿。
欲报之恩，礼缛行岂。
耕图二十一首·淤荫
楼璹（宋代）

杀草闻吴儿，洒灰传自祖。
田田皆沃壤，泫泫流膏乳。
塍头乌啄泥，谷口鸠唤雨。
敢望稼如云，工夫盖如许。
马肝峡
左辅（清代）

上滩路忽穷，一矶兀门峡。厓交若牛斗，高浪跨其胛。

窍怒鼻口呀，节蹄股插。划然忽中分，稍入石已压。

何年刌肺肝，𠇗离爪谁掏。名异久惊疑，状诡滋恐猲。

奇气固难降，和平亦已乏。云阴屡亏蔽，远见天霅霅。

重山久思出，去水想观法。物理亮不诬，冥悟情已洽。
游天宫寺
葛洪（魏晋）

昔日经游处，如今意已荒。
知君曾命驾，为恨失褰裳。
境好因人胜，诗看著脚忙。
会须重定约，暇日共相徉。
不饮酒二十首 其十四
释函是（明代）

人情如溃川，一决辄瀰瀰。川溃赖堤防，情流曷以止。

欲止不可止，但观情所起。万物皆由情，万情皆由己。

情本由己起，亦复由己止。借物以移情，一止又一起。

一起不再起，一止不更止。起止如浮云，碧落长如此。

堪笑陶渊明，乃以止利己。请观未止时，己已终何似。

胡为逐清颜，顿忘千万祀。
次韵蔡天任十首 其九
汪藻（宋代）

百年都卢能几日，况迫晼晚行归休。高车列鼎岂非欲，安步晚食差无忧。
句 其一
黄知微（宋代）

溪云拂地送残雨，谷鸟向人啼落花。
浪淘沙·疏雨洗天清
邓剡（宋代）

疏雨洗天清，枕簟凉生。井桐一叶做秋声。谁念客身轻似叶，千里飘零？
梦断古台城，月淡潮平。便须携酒访新亭。不见当时王谢宅，烟草青青。
送永嘉君回至鹿邑东门外作
晁补之（宋代）

冬温榆柳未全雕，黄蝶飞飞缀野蒿。
华发不堪悲世故，斜川归兴满东皋。
听航船歌十首
方回（元代）

雇载钱轻载不轻，阿郎拽牵阿奴撑。
五千斤蜡三千漆，宁馨时年欲夜行。
十三日自赵十家同诸友步至浮梁
韩淲（宋代）

渌净偏浮月，清虚正得秋。半酣元有兴，投老却无愁。

露气远犹见，烟光冷不收。孤城对萧寺，新雁便沧洲。
府西池北新葺水斋，即事招宾，偶题十六韵
白居易（唐代）

缭绕府西面，潺湲池北头。凿开明月峡，决破白蘋洲。

清浅漪澜明，夤缘浦屿幽。直冲行径断，平入卧斋流。

石叠青棱玉，波翻白片鸥。喷时千点雨，澄处一泓油。

绝境应难别，同心岂易求。少逢人爱玩，多是我淹留。

夹岸铺长簟，当轩泊小舟。枕前看鹤浴，床下见鱼游。

洞户斜开扇，疏帘半上钩。紫浮萍泛泛，碧亚竹修修。

读罢书仍展，棋终局未收。午茶能散睡，卯酒善销愁。

檐雨晚初霁，窗风凉欲休。谁能伴老尹，时复一闲游。
再分韵得百字
陈镒（明代）

南阳有客髯如戟，更觉心肠坚铁石。携来旧日书一囊，分坐中斋灯半席。

制龄且学餐菊英，辟世休言种桃核。便当沽酒消穷愁，袖中我有钱三百。
云门自夷陵以诗相讯依韵答之
陶方琦（清代）

迩来风致日萧疏，还忆禾城判襼初。料理吴绵秋作客，消磨官烛夜仇书。

有时晒箧留花腊，何处看山假笋舆。欲拟荡云好胸次，恐余牢落总难如。
过继之宿
欧阳辂（清代）

溪北溪南两玉屏，雨余岚气倍青青。但教山色终年好，何碍柴扉竟日扃。

竹瓦小楼延午话，石床残暑坐风棂。酒阑笑索林间味，知有园蔬万菌钉。
送程度支督储清源兼怀郑山人
李应兰（明代）

潞水春深绿似芸，锦帆东去度支君。珂声晓散承明漏，剑气晴披岱岳云。

过鲁未忘倾盖语，入齐犹饷射书军。旧游忆有琴樽侣，谷口风流自不群。
温泉行
韦应物（唐代）

出身天宝今年几，顽钝如锤命如纸。
作官不了却来归，还是杜陵一男子。
北风惨惨投温泉，忽忆先皇游幸年。
身骑厩马引天仗，直入华清列御前。
玉林瑶雪满寒山，上升玄阁游绛烟。
平明羽卫朝万国，车马合沓溢四鄽。
蒙恩每浴华池水，扈猎不蹂渭北田。
朝廷无事共欢燕，美人丝管从九天。
一朝铸鼎降龙驭，小臣髯绝不得去。
今来萧瑟万井空，唯见苍山起烟雾。
可怜蹭蹬失风波，仰天大叫无奈何。
弊裘羸马冻欲死，赖遇主人杯酒多。
送龚员外赴江州幕
徐铉（宋代）

烦君更上筑金台，世难民劳藉俊才。自有声名驰羽檄，

不妨谈俊奉尊罍。元规楼迥清风满，匡俗山春画障开。

莫忘故人离别恨，海潮回处寄书来。
北乡古松树诗
杨广（隋代）

古松惟一树，森竦讵成林。独留麈尾影，犹横偃盖阴。

云来聚云色，风度杂风音。孤生小庭里，尚表岁寒心。
寄赠罗中丞国华自贵竹移镇西川
王世贞（明代）

除目中枢有大名，忽传开府更西征。已收罗鬼刀耕戍，凭取蓬西铁作城。

蜀道时清偏自易，雪山公到不为轻。亦知小镇堪投老，牢落床头铗自鸣。
和韦兄春日南亭宴兄弟（兄在京）
孙逖（唐代）

台阁升高位，园林隔旧乡。忽闻歌棣萼，还比报琼芳。

门向宜春近，郊连御宿长。德星常有会，相望在文昌。
咏邛江
荣咨道（宋代）

平生林壑性，客宦久羁束。
得麾邛江隈，虽远惬所欲。
云水远重城，青山长在目。
句
仇远（元代）

割蒲分坐具，貯瀑入军持。
题庵壁
陆游（宋代）

破屋飕飕雀鼠穿，迩来四壁愈萧然。
钱多孰谓可使鬼，人众何尝能胜天？秃尾驴游云外寺，长须奴引竹间泉。
更余一事犹当勉，读易从今十绝编。
颂古四首
释清旦（宋代）

荆棘林中宣妙义，蒺藜园里放毫光。
千言万语无人会，又靛流莺过短墙。
刘仲高提刑见示喜雨佳作次韵和之奉呈全真安抚资政
李纲（宋代）

精祷龙渊默感通，寸诚端可格苍穹。驱除旱暵千峰翠，洒濯焦枯百谷丰。

可喜盍亲尊酒渌，成霖未放海云红。清凉更觉山川胜，闭户空惭学寓公。
湘中作
张九龄（唐代）

湘流绕南岳，绝目转青青。
怀禄未能已，瞻途屡所经。
烟屿宜春望，林猿莫夜听。
永路日多绪，孤舟天复冥。
浮没从此去，嗟嗟劳我形。
三月三三勤政楼侍宴应制
王维（唐代）

彩仗连宵合，琼楼拂曙通。年光三月里，宫殿百花中。

不数秦王三，谁将洛水同。酒筵嫌落絮，舞袖怯春风。

天保无为德，人欢不战功。仍临九衢宴，更达四门聪。
点绛唇（韵香荼蘼）
王十朋（宋代）

羽盖垂垂，玉英乱簇春光满。韵香清远。暖日烘庭院。

露浥琼枝，脸透何郎晕。凝余恨。古人不见。谁与花公论。
玉京洞
吴处厚（宋代）

秉烛携筇步步前，玉京迢递访神仙。四时自有壶中景，一罅都迷物外天。
次韵审知十三日四绝 其二
赵蕃（宋代）

咫尺相望得步过，忽然一雨阻山河。兴来径欲寻君去，数问溪流退几多。
文中子 其一
石介（宋代）

龙蛰河汾道不行，吁谟经济授诸生。由来房魏皆卿相，共辅文皇致太平。
好事近（雨过对景）
赵长卿（宋代）

山路乱蝉吟，声隐茂林修竹。恰值快风收雨，递荷香芬馥。

破除愁虑酒宜多，把酒再三嘱。遥想溪亭潇洒，称晚凉新浴。
宿伏虎寺
顾光旭（清代）

山僧伏虎后，无虎亦无僧。古雪看人迹，明星是佛镫。

乌呼千涧月，猿啸万年藤。一榻峨峰下，心知最上乘。
句
郑文宝（宋代）

百草千花路，华风细雨天。
卓国太
朱熹（宋代）

玄冬周四运，肃气驱烦喧。孕此贞秀质，德美难具论。

巍巍北堂贞，福履神所敦。晨昏极荣养，夙昔蒙天恩。

明年启国封，屈狄文鱼轩。斑衣结紫绶，玉树承金尊。

欢娱何所忘，千载如飞奔。惟应玄中趣，眇眇自本根。

洗心河汉津，入此无穷门。超然谢众甫，永与天壤存。
提刑邢梦臣度支连理荔枝
赵抃（宋代）

嘉阳天远被薰风，荔子呈祥郡馆中。庇本莫将慈竹较，媚时宁与瑞莲同。

并柯昼耸烟光动，异干霄空月影通。奇木幸逢真赏笔，谁誇丹实一庭红。
西窗雨中吟二首 其一
屠侨（明代）

二月春寒恶，重重压雨云。暮窗烟数缕，愁思乱纷纷。
翁氏仁寿堂次韵
林景熙（宋代）

黄叶青苔昼掩关，无端两鬓为诗斑。胸吞云梦不知岸，堂在崆峒岂有山。

卷道暮年荆璞在，传家遗墨浦珠还。王良去后盐车厄，老骥空怀十二闲。
得天经书问
宋庠（宋代）

久卧堪忧巷，惊闻不滅书。
高风五柳外，深意八行馀。
努力邀加饭，相逢约下车。
殷勤长跪读，双睫费涟如。
癸卯二月十二日常熟阻雨寄吴门分省同官
陈基（元代）

一棹琴川路，频年此往还。海风寒挟雨，戍火夜连山。

泽国龙分节，边城虎据关。故人南省幕，退食佩珊珊。
临江仙 丁酉之秋，云史赴金陵，填临江仙一阕寄示，率和之
李道清（清代）

一寸离愁千里梦，近来梦也无踪。清秋凉意入房栊。

片云来月地，疏雨落晴空。

云鬓清凉花气淡，夜深独听梧桐。下帘声在雨声中。

一腔离别意，料得与君同。
独石行
张佳胤（明代）

独石城南一片石，突兀霜空削如壁。
古松屈铁盘云根，紫翠千如莽相射。
陆海俄翻滟滪堆，流沙直接昆仑脉。
奇标眼底不常见，谁其置之巨灵迹。
初拟吾家博望机，驱来未信祖龙策。
憾慨长歌《出塞》篇，抚膺对此怀今昔。
犹忆风尘己巳年，六飞曾狩犬羊天。
于时此石岂无恙，苍苔翠壁俱腥膻。
猗欤我皇神且武，岁岁称臣左右贤。
属者问罪五单于，遂令气色回山川。
居胥姑衍杳何许，勒将此石卑燕然。
自古御戎不足齿，赫赫威灵有明始。
十年稽颡方未央，从兹何得言骄子。
不佞惭称锁钥臣，尔也砥柱长如此。
万古岩岩北蔽胡，石乎石乎吾与尔。
咏史诗。荥阳
胡曾（唐代）

汉祖东征屈未伸，荥阳失律纪生焚。

当时天下方龙战，谁为将军作诔文。
别赵常德
赵蕃（宋代）

旧诗零落似前生，岂意公能识姓名。
青眼何堪辱如故，白头自觉已无成。
普天无复归耕处，薄禄谩为糊口营。
今日违离定何往，壶头路险更秦城。
颂古五十五首
释绍昙（宋代）

碧绿青红百样花，尽从春色巧安排。
不知春色端倪处，平地危分万仞崖。
伯乐相马图
郑思肖（宋代）

冀地群中不可留，如龙走地绝无俦。
何劳伯乐一相顾，抹过西风数百州。
代欧阳丞上韩平章 其一
刘过（宋代）

当年欧富与韩范，戮力同心佐汉庭。今日故家浑似旧，醉翁之后独雕零。
春日杂书八首 其二
张耒（宋代）

出门逢一士，韦布污尘土。延之升宾阶，再拜色低沮。

问来何所欲，涕下说贫窭。其求升斗尔，我亦不能具。

我穷与君等，禄不饱儿女。一事聊自贤，无求差胜汝。
对雪偶成三颂呈芳公长老兼简收贵二上人
韩维（宋代）

谁识天公造化情，珠楼玉殿一朝成。
色空无有何能辨，陵坎高低本自平。
定见乌鸡遭指注，宁分皓鹤失鲜明。
可怜辛苦齐腰客，不悟纷纷觌面呈。
第四十一首山亲切颂
释义青（宋代）

日暮阴云郊野深，重阳到后菊花新。不因西峤残冰尽，争得东山一带春。
和梁饰甫通判招饮林子长溪堂韵
袁说友（宋代）

多病苦长夏，炎歊盛朱明。
得秋如故人，一见意已清。
夜来风袭月，桂柳窥栏楹。
颇忆横塘溪，百计无余营。
清风菡萏秋，摇摇月中声。
剽闻有新约，宾主意各倾。
妙语含风漪，一笑槊可横。
尊前欠佳各，岂无葛强生。
满庭芳
佚名（宋代）

园林萧索，亭台寂静，万木皆冻凋伤。晓来初见，一品蜡梅芳。疑是黄酥点缀，超群卉、独占中央。堪闲玩，檀心紫蕊，清雅喷幽香。
华堂。欢会处，陶陶共醉，相劝瑶觞。逞风流开早，不畏严霜。才子佳人属意，搜新句、吟咏诗章。歌筵罢，醺醺归去，蟾影照回廊。
秦士史庆臣好诗而喜侠饮之酒而赠以是诗
周孚（宋代）

踏遍荆吴鬓欲华，梦中烟雨暗三巴。白盐赤米犹能饭，碧巘清流便当家。

子党昔谁怜范叔，吾门今始识刘叉。鸒斯贼食虽堪笑，相祝无劳置齿牙。
风不鸣条
卢肇（唐代）

习习和风至，过条不自鸣。暗通青律起，远傍白蘋生。

拂树花仍青，经林鸟自惊。几牵萝蔓动，潜惹柳丝轻。

入谷迷松响，开窗失竹声。薰弦方在御，万国仰皇情。
慈云寺观荷并游惠山纳凉八首 其八
章简（清代）

一眉新月烂于银，帘压无风不动尘。高处太寒人世热，不知何处著吟身。
壮士歌
王逢（元代）

明月皎皎白玉盘，大星煌煌黄金丸。壮士解甲投马鞍，蒺藜草深衣夜寒，剑头饮血何时乾？
诗偈 其二十七
庞蕴（唐代）

爷娘闻子来，端坐见咍咍。我所有宝藏，分付钥匙开。

非论穷子富，举国免三灾。如意用无尽，更不受胞胎。

逍遥无障碍，终日见如来。
次韵广东转运董仪职方同年见寄
赵抃（宋代）

赣守无堪出榜中，日闻将漕称才雄。感公迢递诗筒至，谓我优游讼缿空。

高会正遥千障月，羁怀聊寄七弦风。何时把酒朋从乐，也待醒狂学次公。
次季智伯韵
谢逸（宋代）

薄有田园百不忧，诗书自乐更无求。形容风月三千首，笑傲林泉四十秋。

岂意骑鲸寻李白，真成梦蝶化庄周。谁能倒激西江水，洗我胸中万斛愁。
风入松 夏吷庵丈画黄山十松图
吴湖帆（清代）

名山十幅画图中。冷意入青松。蒲团破石呈奇态，又宛然、偃蹇苍龙。

美媲华颠汉迹，荣同岱岳秦封。

鸿都词客兴偏浓。揽胜好携筇。千岩万壑收罗惯，尽毫端、吞吐鸿濛。

借取太常竹趣，分明黄鹤松风。
五月十九日夜同蒋起居注杨主事宋给事中宴刘起居千步廊之寓直
刘崧（元代）

步廊向寥阒，卫士传呼叫。壶觞夜初集，刀戟灯相照。

风回阊阖迥，月上觚棱峭。起坐惊向晨，束衣待明诏。
次鼓腹谣元韵
邓肃（宋代）

我心不转本非石，世路爬沙任退尺。
杯酒高怀独未忘，只有三退六千日。
原宪虽贫亦非穷。石发溪毛放箸空。
已遣寸毫饱风月，安得高堂列鼎钟。
明朝莫怕山如削，夹路花香破酒恶。
世间得失竞鸡虫，一笑危岑天地廓。
长别离
吴迈远（南北朝）

生离不可闻，
况复长相思。
如何与君别，
当我盛年时。
蕙华每摇荡，
妾心长自持。
荣乏草木欢，
悴极霜露悲。
富贵貌难变，
贫贱颜易衰。
持此断君肠，
君亦且自疑。
淮阴有逸将，
折羽谢翻飞。
楚有扛鼎士，
出门不得归。
正为隆准公，
仗剑入紫微。
君才定何如，
白日下争晖。
为吴君藜青书扇戏题长歌一篇并约赏菊
祝廷华（清代）

故人昨自吴门来，江山晴朗欢颜开。故人之来何所事，吁嗟噫嘻为戚死。

死者已矣生何堪，故人当食忘肥甘。我心匪石亦尔尔，况共师承言在耳。

铸成大错朋旧惊，纵谈往事殊不平。幸哉天日已重见，掀髯笑识春风面。

东篱秋菊正发花，云霞璀璨纷奇葩。本来折简已相约，既见君子尤欢洽。

矧复惠我琼瑶词，所求乎友君先施。展诵再三手不释，玉润珠圆倍心折。

江郎天予生花笔，摹写钟王更精绝。携入花房藏案头，宝光夜夺珊瑚钩。

君来赏花未悦目，我先赏诗饱眼福。有诗无花诗固佳，有花得诗兴益赊。

月之五日日卓午，欢迓高朋过花圃。一年一度乐应时，君既遄归其勿辞。

君言小阮约已诺，届时到否君毋速。余谓君抱梅花骨，得毋看菊嫌萧瑟。

是以萧斋片刻娱，叮咛至再犹踟蹰。今裁尺素通殷勤，愿整甲胄迎参军。

先生爱梅我爱菊，请豁吟眸一寓目。
寄章冠之
吕祖谦（宋代）

章侯平生一诗囊，酬风酢月遍四方。
浩歌姑熟酒淋浪，醉呼太白同举觞。
遂登浮玉临渺茫，江涛挟笔益怒张。
沙头倚樯乐未央，兴阑忽上秋浦航。
门前槐花日夜黄，闭门琢诗声绕梁。
白袍纷纷渠自忙，飘然邂逅非所望。
自言久厌世锁韁，合眼已梦庐山苍。
君才甚硕气方刚，身虽欲隐文则彰。
江湖故人半朝行，左推右挽摩天翔。
而我戢翼甘摧藏，不能与俗相迎将，
径当行前扫山房。俟君功成还故乡，
却驾柴车迎路傍。
采药行赠梅蟠
唐庚（宋代）

顺途行歌醉者谁，先生采药山中归。昨日携篮入山去，今日出山香满路。

先生年来饭黄精，俗眼但白发但青。得失乘除适相补，勿取谗人畀豺虎。
端阳杂咏 其三
陈堂（明代）

疏柳鸣蜩缥缈闻，因思此日祀陈君。苍梧太守今何在，满目风尘扫白云。
经邹鲁祭孔子而叹之
李隆基（唐代）

夫子何为者，栖栖一代中。
地犹鄹氏邑，宅即鲁王宫。
叹凤嗟身否，伤麟怨道穷。
今看两楹奠，当与梦时同。
春日閒居
何其厚（明代）

春风吾自爱吾庐，不逐红尘问卜居。门可张罗回俗驾，室如悬磬有残书。

携儿就塾分阴里，课仆浇池隙地馀。悬忆含香披对日，何如栖迹混樵渔。
饯赵物斛三首
吴潜（宋代）

同寅两载意何倾，不是人间儿女情。
嫉恶吾方欠隐忍，鉏奸君亦太分明。
是非烈日秋霜劲，利害浮埃抹电轻。
临别一言何所赠，做人须做十分成。
暮秋
释智圆（宋代）

嗈嗈宾雁又随阳，兔走乌飞两共忙。
露冷小池荷减绿，风高幽砌菊添黄。
圆明自喜心如月，皓白谁愁鬓似霜。
闲卧不堪思往事，星河耿耿夜偏长。
交游
黄裳（宋代）

率尔相会遇，欣然同醉吟。意外谈笑易，胸中矛戟深。

契合好甘醴，听闻嫌正音。交结自此始，刎颈当知心。
谢答吴侍郎惠茶二绝句
宋庠（宋代）

一匳真茗慰铃斋，更伴仙卿逸藻来。
夜啜晓吟俱绝品，心源何处著尘埃。
黄冈杜于皇祠
陶梁（清代）

风微吴楚重遗篇，变雅研寻意渺然。薇采歌遥青史佚，黍离迹近白门迁。

归来定有千年鹤，生计曾无二顷田。赢得乡邻留社约，梅花开日荐清泉。
家书忽至眷属以中途梗塞暂居越城次夫子韵
吴兰畹（清代）

惆怅莺花梦里过，沧桑不改旧山河。乾坤满眼风涛阔，湖海惊心浪迹多。

千里白云凄远目，九秋零露冷烟波。凄凉故国凭谁问，一样愁思寄咏歌。
用十梅韵签冯簿
王炎（宋代）

今代冯野王，声满东海滨。
可敬亦可爱，温然气如春。
兴庆池禊宴
史瑜（唐代）

池馆春光欲禁烟，芳辰修禊集群贤。
茂林深处森冠剑，清籁呜时当管弦。
召伯甘棠分陕地，羊公风景岘山前。
诗成莫讶天机俊，潜握人间造化权。
诗呈同院诸公六首 其四
邓忠臣（宋代）

秋日同文馆，分场试未齐。借书穷石室，刊字费棠梨。

想见英雄彀，谁当甲乙题。喜陪群彦集，通籍在金闺。
予莅制济民药朱尉掌粜常平粟因以记
韦骧（宋代）

火日炎炎五月天，邑中分事力相完。君当庾廪司平粜，我近方书辑众丹。

共识朝廷欲为惠，岂图居处自偷安。谁言忠谊须谋大，未合谋时且恪官。
左原诗三十二首 其十 杜鹃岩
王十朋（宋代）

游宦三年乐事违，岩花笑我鸟催归。归来又被岩花笑，笑我登岩何太稀。
行次成皋途经先圣擒建德之所缅思功业感而赋诗
李隆基（唐代）

有隋政昏虐，群雄已交争。先圣按剑起，叱咤风云生。

饮马河洛竭，作气嵩华惊。克敌睿图就，擒俘帝道亨。

顾惭嗣宝历，恭承天下平。幸过翦鲸地，感慕神且英。
扈御舟泊钱清江口值雨 其二
沈与求（宋代）

法驾亲巡海上还，钩陈万骑列江干。潮生风熟楼船过，雨助洪涛失故滩。
西江月·壁断何人旧字
储泳（宋代）

壁断何人旧字，炉寒隔岁残香。洞天人去海茫茫。玩世仙翁已往。西日长安道远，春风赵国台荒。行人谁不悟黄粮。依旧红尘陌上。
梦良以书献吉梦戏作二绝 其二
葛胜仲（宋代）

枕中佳兆远相誇，未敢凭虚便拜嘉。老去定心如止水，不随閒梦入人家。
读古德传八首 其一
释德洪（宋代）

闲房古寺陈尊宿，对石谈经生法师。万壑松风一轩月，冷斋清夜想丰姿。
送叶尚书赴永嘉二首 其二
刘克庄（宋代）

曾系金狨扈属车，田间访旧尚勤渠。都忘森戟临方岳，但记燃藜共值庐。

谢守吟来谁继者，洛英老去各何如。山林深密江湖远，相见烦公问起居。
游建康碧瑶洞
万俟绍之（宋代）

洞口筼簹几百竿，洞深襟袂易生寒。
鹿眠桃坞春常在，鹤唳松梢夜未阑。
瓦鼎香腾秋雾薄，石盘棋撒晓星残。
道人许换尘凡骨，同向坛前说炼丹。
谒金门·休怨老
吴潜（宋代）

休怨老。更替北邙荒草。勘破人生都已了。江湖归兴渺。盘谷深深杳杳。曲水弯弯绕绕。啼鸟空山山更悄。钟昏钟又晓。
荒斋 其三
管棆（清代）

墙东有隙地，荆菅瓦砾积。俯首荷耰锄，得此五弓辟。

南邻有丽春，纷纷间朱白。乞分五色种，剪缕比纨帛。

初日照殷红，残霞映浮碧。闲时列酒茗，坐卧兼枕席。

遂可忘穷年，岂止破萧摵。三更持烛游，早起独吟惜。

今年姑小试，纷然满篱格。来春扩西偏，烂漫补墙缺。

回想今春花，吟诗又陈迹。
半阳湖
朱存（唐代）

江南龙节水为乡，水不纯阴又半阳。
一片湖光共深浅，两般泉脉异温凉。
李白书堂
林桷（宋代）

江风朝暮半晴阴，绀宇飞甍接翠岑。
手摘匏瓜曾未遍，身从鸥鹭得相寻。
各年舞袖云崖冷，几度桃花春水深。
犹有门前旧诗句，松风万壑老龙吟。
送陈师益还建安
刘弇（宋代）

南来海舶浮云涛，上有游子千金豪。闽山左转七千里，挂席六月天风号。

俯窥虞渊弄白日，彤霞下烁波欲熬。阳侯啸澜罔象舞，出没金背嬉鲸鳌。

等閒推徙失向背，往往三山随所遭。我欲惩幽验荒忽，脱非值子终徒劳。

吴牛喘月玉斗摇，金井芙蓉啼桔槔。一缘竹叶泛归梦，别兴斗与淮云高。

青蘋送客凄凉地，节物骎骎惊两毛。家园柿栗行可拾，况有䆉稏蟠东皋。

鲁连蹈海徒虚语，尼父乘槎安所逃。它时作底投快便，与子去作沧波遨。
斋中杂兴十首以丈夫贵壮健惨戚非朱颜为韵
陆游（宋代）

荷鉏草堂东，艺花二百株；春风一朝来，白白兼朱朱。
南列红薇屏，北界绿芋区，偃蹇双松老，森耸万竹臞。
余地不忍茀，插援引瓠壼。
何当拂东绢，画作山园图。
踏莎行 其一 江南夜泊感怀，敬次家大人韵
易顺鼎（清代）

缆影鸥移，篷声雁到。忽惊月出当空早。茫茫多少六朝愁，和秋当得江天饱。

事与花残，山随地老。何人更唱江南好。明朝准备要销魂，白门衰柳啼鸟道。
有两美人见小影而相爱者
孙原湘（清代）

松欢柏悦总前因，心自相亲迹未亲。我见犹怜何况汝，卿如欲下定疑神。

湘云湘水原同梦，秋月秋河是比邻。认得邢家真国色，从来只有尹夫人。
次韵桑民怿和晦庵先生读道书六首 其一
张吉（明代）

地幽人自罕，境寂心转虚。移床傍松影，卧看黄老书。

一息嘘吸间，氤氲妙无馀。孤云共来往，岂复形迹拘。

秾纤多异患，澹泊有真娱。缥缈空中鹤，一举当何如。
金山寺逢观微上人至自里中
张萱（明代）

福地游方遍，浮云意自閒。江船乞食去，海会泛杯还。

净口中冷水，埋名北固山。因逢故乡客，一笑出柴关。
寄无可上人
姚合（唐代）

十二门中寺，诗僧寺独幽。多年松色别，后夜磬声秋。

见世虑皆尽，来生事更修。终须执瓶钵，相逐入牛头。
池阳纪事
吴师道（元代）

至元四年十月冬，池府承命两马骢，惟池学廪素赡丰。

十夺七八归豪雄，□尔按覈务尽公。校官遣偕俱谬庸，唯有姚琏心颇同。

贵池属邑最近乡，拿舟此去宜先从。人言群恶张其锋，昔岁往者人马伤。

焚香再拜先圣宫，愿依皇灵保微躬。沙夹一带临大江，上有牧地连元戎。

悍卒夜伏芦苇茸，按行不侵循旧封，伏者引去无留踪。

官湖周遭十里通，数家根据窟其中。良田美稼供螟螽，按图诘实辞皆穷。

归途却绕山之东，小屋突出妇女翁。前遮行舆扼其杠，白挺四出相奔冲。

忽擒一夫捽其胸，愬兹事者众所攻。捶击宛转恣毒凶，止之不可徒忡忡。

为陈法理开其聪，稍复散去穿棘蓬。古来王官势穹崇，尸取鼠辈须臾空。

我今有志权不充，念之羞愤徒满容。明朝港出新河旁，溯江未远腾颠风。

排矶怒响如撞舂，仓皇未及拄短篷。桅樯倾侧浪溅窗，已分投骨归鱼龙。

一卒力胜百柁工，正帆近岸离奔谼。同舟神色方怡融，此行不谓有此逢。

善人每倚天为宗，天亦愒我何蒙蒙。书生昧事真愚惷，犹欲区别见寸功。

微官已及三年终，归欤归欤逐轻鸿。
青玉案·瞥然悟得长生路
长筌子（金朝）

瞥然悟得长生路。平坦无来去。万法圆融超六度。威音那畔，几人曾到，别有逍遥处。灵明国内绝朝暮。谁荐当头这一句。木马嘶风泥牛许。慈云广布，法雷高震，密洒禅天雨。
黄河大风行
沈用济（清代）

黄河之水自天落，我舟来向黄河泊。遥看云气如飞龙，知有东南大风作。

大风一起天茫茫，排山倒海不可当。浪花卷起高十丈，虚拟沉牛截狂象。

危墙大艑撼不停，霎时飘散同汉星。高岸倒震鼍鼓裂，怒涛乱卷蛟涎腥。

暝来打篷声腷膊，半为雨点半冰雹。夕阳欲下风更狂，吹落孤帆天一角。

一舟重有万钧力，𩘶入泥沙脱不得。一舟触石摧鹊尾，窥见青天在舱底。

水面一舟飞鸟轻，无枝可栖心目惊。其馀溜急难鼓柁，客船十个碎两个。

同泊尚馀四五船，船船相触绳相联。长年当风立至晓，我辈安得高枕眠。

近见青齐成水府，况闻中州少安堵。皇天降灾良有因，汝曹定触河神怒，不尔风涛何太苦！

男儿勿恃胆气粗，要知蹈险非良图。新河安稳路径直，汝何不趋趋畏途。

岂惟黄河为畏途，波澜平地无时无。
句
滕元发（宋代）

葱岭占佳气，氊裘拜未央。
上方玩月
蒋晞颜（宋代）

明月自当千里共，如何独得占婵娟。只应飞阁侵天半，此外谁能近月边。
泊巴陵闻晓角
赵抃（宋代）

五更钟后斗沈杓，画角三番塞角调。青草湖平无俗籁，岳阳楼迥有寒飙。

酒肠唤醒维舟静，梦眼惊回去国遥。我爱清馀起倾耳，欲吟情思已飘飘。
得李四宗易书
范仲淹（宋代）

秋风海上忆神交，江外书来慰寂寥。
松柏旧心当化石，埙篪新韵似闻韶。
须期管鲍垂千古，不学张陈负一朝。
三复荆州无限意，王孙芳草路遥遥。
群玉殿十二月二十三日锡宴 其二
宋庠（宋代）

宝翰挥文罢，瑶觞续宴初。帝韶重舞凤，玉藻更歌鱼。

景驻三休阁，欢留六尺舆。赐金将厚意，并入史臣书。
鸭责鹭
艾性夫（元代）

物生天地间，谋食各从类。
平畴我所家，方逐鱼虾细。
尔鹭非吾我，引颈乃旁睨。
纤鳞动微影，忽已落长喙。
洁白我外观，贪墨实素志。
徘徊饱未休，阴攫殊得计。
我本能言者，责汝合思义。
君不见左右望而罔市利，有私龙断人所弃。
题郾城彼岸寺二首其二武宗元比部画文殊玄奘
苏辙（宋代）

遗墨消磨顾陆余，开元一一数吴卢。
本朝唯有宗元近，国本长留後世模。
出世真人气雍穆，入蕃老释面清癯。
居人不惜游人爱，风雨侵陵色欲无。
题束季博山园二十首·薝蔔林
牟巘五（宋代）

都将千石危，化作一林雪。
尽日无别香，五月何曾热。
清坐四鼓
韩淲（宋代）

僧窗耿清灯，秋虫入虚听。风收松声回，夜息人籁定。

清明养我神，湛寂见我性。万有虽自然，唯乐独也正。
偈十六首 其十一
释士圭（宋代）

尘融法界，念尽毗卢。千眼顿开，纤尘不立。游戏宝明空海，超越菩提觉场。

善财入楼阁之门，重重无尽。居士供蒲塞之馔，种种庄严。

以上妙饮食供养为法门，以广大愿心总持为佛事。

一一摄入，一一交参。一一圆融，一一周遍。理事平等，真俗混融。

凡圣同源，因果不二。直得文殊骑狮子，入普贤鼻孔里藏身。

普贤骑象王，入文殊眼睛里瞌睡。释迦弥勒，掩耳偷铃。

势至观音，抱赃叫屈。
雨中送驾和研冈二首
童承叙（明代）

法驾开云幕，慈闱拥万城。
社烟随采仗，谷雨落青旌。
春豫流鲜泽，皇游览太清。
沾衣知宠渥，润物感升平。
山绕銮舆净，泉当帐殿鸣。
传宣戒龙舸，还泛玉湖行。
偈倾一百三十三首
释法薰（宋代）

当头一句，无过直与。
南山有口，不敢错举，
笑破露柱。
次韵答邻友况六首
戴表元（宋代）

剡源田舍谁能识，只此桃源有路通。
草长岸漫渔堑北，月明人语纸槽东。
颂古五十五首 其十二
释绍昙（宋代）

苦恋京华不肯归，行装须待送穷时。茆船寂寞烟汀月，别后何人更有诗。
与陈宫詹参戎泛沥湖
徐棻（明代）

有约看山不自今，后来仍可逐幽寻。搴芳澹荡沥湖水，选胜周遭祇树林。

酒泛星辰花气合，令兼鱼鸟阵云深。泠泠钟鼓空岩动，未信人间识此音。
酬王秀才
齐己（唐代）

相于分倍亲，静论到吟真。王泽曾无外，风骚甚少人。

鸿随秋过尽，雪向腊飞频。何处多幽胜，期君作近邻。
仓使亦为梅着句适与予意相合和其韵
陈文蔚（宋代）

六花如觉厌春迟，桃未敷红柳朱垂。
只有红梅太孤寂，裁冰缀玉助清奇。
寿姚松云翁七十次林见素韵二首 其二
黄仲昭（明代）

晴曦光映舞衣斑，满面和风动笑颜。俯仰乾坤还自幸，百年青眼有南山。
冬日閒居遣兴十首 其五
李纲（宋代）

宿雨乍晴天，初寒气暂暄。梳头风满栉，曝背日临轩。

小酌无新酿，閒眠只旧毡。忘心亦忘法，作个是安禅。
蝶恋花·伫倚危楼风细细
柳永（宋代）

伫倚危楼风细细，望极春愁，黯黯生天际。草色烟光残照里，无言谁会凭阑意。(阑 通 栏)
拟把疏狂图一醉，对酒当歌，强乐还无味。衣带渐宽终不悔，为伊消得人憔悴。
郊居
王素云（明代）

满望苍藤趁晚晴，残蝉衰柳不禁鸣。花间烧叶茶烟湿，竹底篝灯露气清。

月向水中流夜色，风从芦里撼秋声。凭谁借得飞云履，不惮崎岖上玉京。
焦秀才出旧作送李世弼佐古诗李侯旧见知今亡矣览之怆然为和一首
程俱（宋代）

李侯使东南，谈士不容口。倾仓饱元元，倒屣先九九。

虚怀无故新，尽下商可否。摛文真鸑鷟，考异自科斗。

临人武城宰，荐士河南守。当从古人求，敢用时辈偶。

如何二毛初，蒿里浇絮酒。悲歌不成章，千古一挥手。
箫谱　拟霓裳羽衣曲 其四
伍瑞隆（明代）

桂枝长，飘飖夜有光、袅袅花前双凤皇，色如冰雪声如簧。

赠子芳华，揽子衣裳。
咏古诗十二首 其六
刘敞（宋代）

元钧运洪炉，昼夜不少停。万物更相禅，一气纷异形。

驹掇出灶下，久竹为青宁。孰知范氏牺，晚就南亩耕。

至人友造化，逝与一世冥。善恶故不屑，宠辱何足惊。
忆游朱坡四韵
杜牧（唐代）

秋草樊川路，斜阳覆盎门。猎逢韩嫣骑，树识馆陶园。

带雨经荷沼，盘烟下竹村。如今归不得，自戴望天盆。
句
丘濬（宋代）

丑却天下美人面，正得世间君子心。
梅词二首，和傅参议韵 其一 眼儿媚
黄公度（宋代）

一枝雪里冷光浮。空自许清流。如今憔悴，蛮烟瘴雨，谁肯寻搜。

昔年曾共孤芳醉，争插玉钗头。天涯幸有，惜花人在，杯酒相酬。
两绝句
陈与义（宋代）

西风吹日弄晴阴，酒罢三巡湖海深。
岳阳楼上登高节，不负南来万里心。
偈颂八十五首
释妙伦（宋代）

峰头异角灵毛，涧底锦鳞赪尾。
各各性命一条，都在山僧手里。
今日放开线路，也不妨自驰自骤，
自飞淘沙得金，凿石得玉。
张弓得鸟，掷钓得鱼。
题赵焕文先生殉节纪二首 其一
章慎清（清代）

惨睹中朝大命倾，匹夫有责矧公卿。哀时不尽生前痛，洁己遑论死后名。

甘效采薇思凛节，竟同填海为输诚。此邦忠义非虚语，正气常留亘太清。
从二太史游香山寺十韵
于慎行（明代）

夙慕香山胜，振衣度石林。烟岚开上界，台殿倚层岑。

地尽群峰合，天回四壁阴。松关旁翳日，杏阁仰扪参。

树结菩提色，泉飞梵呗音。归云朱拱宿，閒鸟翠屏吟。

涌塔名多宝，开田号布金。西湖寒雨断，北阙暮烟深。

客饭伊蒲供，僧房薜荔侵。禅心无去住，游迹且浮沈。
看花四绝句
司马光（宋代）

洛阳相望尽名园，墙我花胜墙里看。
手摘青梅供按酒，何须一一具杯盘。
和宋子京召还学士院
晏殊（宋代）

暮召三山峻，晨趋一节回。
乍维青雀舫，还直右银台。
陟降丹涂密，论思武帐开。
欲谈当世务，元藉轶群才。
诗三首
孙何（宋代）

薜荔无因挂一毫，化工镌削亦应劳。
圭形直指明河落，桂影遥分涨海涛。
发地五千何足贵，去天三百未足高。
轩辕辙迹今犹在，斗上丹枕著羽袍。
饮牛歌
陆游（宋代）

门外一溪清见底，老翁牵牛饮溪水。
溪清喜不污牛腹，岂畏践溪寒堕趾。
舍东土瘦多瓦砾，父子勤劳艺黍稷。
勿言牛老行苦迟，我今八十耕犹力。
牛能生犊我有孙，世世相从老故园。
人生得饱万事足，拾牛相齐何足言！
刑部尚书致仕
白居易（唐代）

十五年来洛下居，道缘俗累两何如。迷路心回因向佛，

宦途事了是悬车。全家遁世曾无闷，半俸资身亦有馀。

唯是名衔人不会，毗耶长者白尚书。
送别
鱼玄机（唐代）

秦楼几夜惬心期，不料仙郎有别离。

睡觉莫言云去处，残灯一盏野蛾飞。
赞三十六祖颂
释印肃（宋代）

直截猛利，立雪断臂。
千古万古，丈夫意气。
李季章参政寄近作绝句次韵答之 其三
韩淲（宋代）

秋深剩有十分凉，好理平生书传香。见说江西多胜士，吟成风雨近重阳。
雷雨连日愁卧作歌与厚石
祝哲（清代）

昨雨我不出，今雨客不来。关门听雨夜复昼，瓦沟激溜墙殷雷。

从横淫潦没阶砌，蓊郁梵宇青蒿莱。江湖有兴不可即，枕簟那得窗花开。

君居菜园静，我居米市杂。我欲携鸱夷，醉眠就君榻。

高城风断远饮虹，霁月婵娟倚阊阖。徘徊咫尺阻相见，蹇卫何堪烂泥踏。

颓然坐卧忧万端，脚故不袜头不冠。君虽得第仍冷官，砚凹笔秃杯常乾。

平生读《易》识损益，一囊之粟妻孥欢。季氏对饮真渴骥，群儿绕座如翔鸾。

世间荣贵任趋附，粪土蜣螂孰回顾。但愁秉烛虚夜游，庭下百虫警秋露。

他乡会合岂能久，明日阴晴问歧路。
独行
丘葵（宋代）

孤烟落日是何村，向晚村舂隔水闻。
白鸟远来全似蝶，红霞淡去却成云。
愁同落叶飞无数，淡比秋山瘦几分。
客寄他乡元寂寞，独行不是故离群。
冲雨投宿石佛院次季承留题韵二首
赵蕃（宋代）

石佛如今安在哉，至人无往亦无来。
山僧顾欲谈遗迹，说道空岩闭不开。
剡溪
蔡戡（宋代）

六月冲炎出问囚，归途因泛剡溪舟。
短篷块坐如深甑，却羡清寒王子猷。
二风诗十篇 其五 至伤
元结（唐代）

夫何伤兮，伤王乎。欲何为乎，将蠹枯矣。无人救乎，蠹枯及矣。

不可救乎，嗟伤王。自为人君，变为人奴。为人君者，忘戒乎。
次张守韵四首
刘子翚（宋代）

久分闽郡竹，屡赐汉庭金。
才刃硎新发，恩波海并深。
冠销乘间祸，民有不欺心。
祗恐锋车起，云霄路莫寻。
奉和九日幸临渭亭登高应制得筵字
阎朝隐（唐代）

九九侍神仙，高高坐半天。文章二曜动，气色五星连。

簪绂趋皇极，笙歌接御筵。愿因茱菊酒，相守百千年。
宴坐
陆游（宋代）

周流惟一气，天地与人同。
天道故不息，人为斯有穷。
蛟龙上云雨，鱼鸟困池笼。
宴坐观兹理，吾其若发蒙。
连旬大雪 其一 
吴当（元代）

瘦骨棱层病未安，江天风雪夜漫漫。布衾铁石浑无寐，难得梅花入梦看。
挽胡澹庵二首
赵蕃（宋代）

昔我曾大夫，尝作舂陵适。
时惟萧子荆，袖书实见客。
公经本萧自，于义岂秦越。
三年期扫门，竟欠今生识。
渔村有感
薛嵎（宋代）

小窗长日苦吟声，独倚阑干看晚晴。
居士莫疑贫可弃，春风不晚病相轻。
梅边纸帐重重影，壁上离骚字字清。
鸥鹭往来情更熟，只消此地度残生。
次折仲古枢密韵寄题耒阳曹钦臣彦若藏书室
周必大（宋代）

读书清净业，病亦与心违。
简蠹蟫穿字，帙藏蛛织衣。
羡君传七略，何日款重闱。
不惮浮湘去，其如失步归。
送徐夏叔
刘克庄（宋代）

昔与长君亲，今方识少君。
极知皆造理，何止并能文。
读照湘中雪，吟开岳顶云。
老余才思竭，搔首念离群。
和诸庵花光十梅颂
王柏（宋代）

一笔划断寒崖，疎蘂数枝低亚。
不待雪压霜摧，已自全体放下。
乡饮酒唱和诗
童颐（宋代）

两轓来自殿东西，要使旴民习俗移。可但官条扶世教，更从乡饮叙伦彝。

一堂礼乐情何厚，四面衣冠乐有仪。我老亦陪宾席后，蹒跚非据只心知。
谢乔丞相
释居简（宋代）

神枢卓绝当环中，物物虚应无终穷。华风一点妙埏埴，精神千里看折冲。

判然经济归详鍊，有若星光绕檀篆。崎岖诘曲到无馀，冷地静分千绪乱。

空山触蛮亦云惨，山鬼陆梁僧䫲颔。施及无求益见真，惠当适用偏多感。

千古拓提成再造，百粉直惭酬不了。垣傍紫微何处祝，道场山顶何山麓。
妒媒
韩偓（唐代）

洞房深闭不曾开，横卧乌龙作妒媒。好鸟岂劳兼比翼，

异华何必更重台。难留旋逐惊飙去，暂见如随急电来。

多为过防成后悔，偶因翻语得深猜。已嫌刻蜡春宵短，

最恨鸣珂晓鼓催。应笑楚襄仙分薄，日中长是独裴回。
秋景 夜雨更秋风
刘辰翁（宋代）

世事惟孤枕，吾生尚转蓬。共谁堪夜雨，何意更秋风。

已是霖铃苦，何当刻漏终。又闻翻溟滓，不是滴梧桐。

衰壑鸣蛩外，寒灯落叶中。忽明天似水，万里附冥鸿。
某上章辞免召命蒙恩矜许仍赐羊酒存问自念衰残辱此异数不胜感天荷圣之情谨课成拙诗一首
张纲（宋代）

昧死飞章上九天，恳辞严召卒馀年。纶言宠念桑榆迫，台馈恩垂雨露偏。

异数一时真创见，穷乡万口遍誇传。吾衰忝冒知难报，结草他年敢避先。
思远人
赵令畤（宋代）

素玉朝来有好怀。一枝梅粉照人开。晴云欲向怀中起，春色先人脸上来。
深院落，小楼台。玉盘香篆看徘徊。须知月色撩人恨，数夜春寒不下阶。
催梅
李龙高（宋代）

笛声未了鼓轰雷，尽道梅寒苦要催。
抵死争春如许急，有花毕竟待时来。
平湖病中思南归六首 其四
林光（明代）

萧然茅屋下，云水自因依。短履穿松去，前村摘豆归。

竹风恬隐几，山月静披衣。胡事驱驰久，尘氛有是非。
望太华赠卢司仓
陶翰（唐代）

行吏到西华，乃观三峰壮。削成元气中，杰出天河上。

如有飞动色，不知青冥状。巨灵安在哉，厥迹犹可望。

方此顾行旅，末由饬仙装。葱茏记星坛，明灭数云嶂。

良友垂真契，宿心所微尚。敢投归山吟，霞径一相访。
次韵槐侄送花
罗公升（宋代）

尘欺双鬓少，春寄一枝多。
为报花神道，晴天载酒过。
德庆堂字
曾极（宋代）

森然笔势聚干将，气轧钟王未肯降。惆怅当年铁钩锁，可能无意锁长江。
减字木兰花·留春不住
晏几道（宋代）

留春不住。恰似年光无味处。满眼飞英。弹指东风太浅情。
筝弦未稳。学得新声难破恨。转枕花前。且占香红一夜眠。
尉迟杯
蔡松年（宋代）

紫云暖。恨翠雏珠树、双栖晚。小花静院相逢，的的风流心眼。

红潮照玉盌。午香重、草绿宫罗淡。喜银屏、小语私分，麝月春心一点。

华年共有好愿。何时定妆鬟，暮雨零乱。梦似花飞，人归月冷，一夜小山新怨。

刘郎兴、寻常不浅。况不似、桃花春溪远。觉情随、晓马东风，病酒馀香相伴。
九
韩淲（宋代）

怀玉镜台开远晴，灵溪葛水去无声。园荒不碍凭高立，径侧何须委曲行。

露气已浓清可掬，日华初上画难成。闲居九日依辰至，举俗胡为亦爱名。
和武公望雪梅五首
廖行之（宋代）

刺火艺兰能九畹，白衣访菊亦东篱。
君诗唤起西湖老，好处何慙幼妇碑。
秦中吟十首·重赋
白居易（唐代）

厚地植桑麻，所要济生民。
生民理布帛，所求活一身。
身外充征赋，上以奉君亲。
国家定两税，本意在忧人。
厥初防其淫，明敕内外臣：
税外加一物，皆以枉法论。
奈何岁月久，贪吏得因循。
浚我以求宠，敛索无冬春。
织绢未成匹，缲丝未盈斤。
里胥迫我纳，不许暂逡巡。
岁暮天地闭，阴风生破村。
夜深烟火尽，霰雪白纷纷。
幼者形不蔽，老者体无温。
悲喘与寒气，并入鼻中辛。
昨日输残税，因窥官库门：
缯帛如山积，丝絮似云屯。
号为羡余物，随月献至尊。
夺我身上暖，买尔眼前恩。
进入琼林库，岁久化为尘！
梦李白诵竹枝词三叠 其三
黄庭坚（宋代）

命轻人鲊瓮头船，日瘦鬼门关外天。北人堕泪南人笑，青壁无梯闻杜鹃。
喜雨 其三
林希逸（宋代）

晓云如墨幕诸山，飞瀑倾河顷刻间。一喜令人无著处，长歌攲枕听潺潺。
秦淮秋柳二首 其二
汪煚（清代）

拂地西风起白门，几枝寒碧衬烟痕。不知何处吹横笛，漠漠江抽乌夜村。
孟子·执一
陈普（宋代）

事理纷纷千万亿，岂容执一以为中，
圣贤心术无偏倚，只在能权识变通。
和宋开叔监簿解榜
毕仲游（宋代）

衣冠相见虽甥舅，场屋同游若弟兄。今日青云皆有意，他时白首见功名。
圄空讼息复遇肆眚庭事萧然蒙良器解元宠诗辄以二章为谢 其一
葛胜仲（宋代）

一官铜墨付疏顽，岁好人和偶未瘝。东亩黄云穈芑卧，北扉青草纆徽閒。

鹄亭夜觉冤氛静，蝇笔晨惊霈泽颁。倪耄欢谣归帝力，风人溢美但赪颜。
正月十七日风雨至二十日始见日色
区越（明代）

朔风吹雨来溟溟，岂为元宵须送灯。百草定知寒不茁，三辰愁送暗中行。

梳头暖阁还呼炭，烧叶茶炉尚带冰。今日微阳弄光采，时来曝背近檐楹。
次韵奉答廖袁州怀旧隐之诗
黄庭坚（宋代）

诗题怨鹤与惊猿，一幅溪藤照麝烟。
闻道省郎方结绶，可容名士乞归田。
严安召见天嗟晚，贾谊归来席更前。
何况班家有超固，应封定远勒燕然。
暖风
赵抃（宋代）

薄袂攲云散，轻盘舞袖低。帘疏荡楼阁，尘暗逐轮蹄。

絮乱垂杨道，香流种药畦。春窗恼春思，一枕杜鹃啼。
寄赠子正律师
释智圆（宋代）

威仪闲淡许谁同，苔径依然绝履踪。
霜井濾泉侵晓色，雪房欹履梦诸峰。
寒生静榻吟中月，冷答平湖讲次钟。
尽日冥心忆高趣，三生行止道生松。